घनशामे दे पिता दी अज्ज अधबारखी ही। सारी किरया होई गेदी ही। रस्त-बस्त सांबी किरया कराने आले अपने घरें टुरी गेदे ऐ। घनशामें निक्के गी तवीया जाई पिंड रड़ाई औने लेई आखेया हा। ते बस खुड़बो-खुड़बी शुरू होई पेई ही। लड़ाई आस्ते ब्हान्ना लोड़दा हा। ओ थोइया हा। निगड़े दी लाड़ी इक पासेया निका नेया खिगरा झुंड कड्डी अज्ज अपनें खसमें कोला भी अग्गें होई ओई लड़ा करदी ही। ते निक्का बार-बार बसीयता दा रौब झाड़दा जा करदा हा। जे वसीयत ओदे कोल ऐ। ते उस वसीयता मुताबक पिता जी ने घनशामें गी जमीन जायदाद कोला बिलकुल गे-आक करी दिते दा ऐ। ओ ओदी गे भलमानसी ऐ जे बड्डे भराऊ दा आदर मान रखदे होई छड़ा उन्नै उसी छें म्हीने दा रक्खेया गे नेईं ऐ बल्कि पालमां बी कीती ऐ। हून होर नीं करन होंदी साढ़े कोला बस हून जिन्ने नाहते उन्ना गे पुन्न, बक्शो ते खलासी करो साहड़ी।" हत्थ जोले करी दुआथड़ा दित्ता हा निक्के ने। माऊ ने बिद्र बड़े दा पख लैने दा यतन कीता हा तां निक्का तरुटिये पेया हा। औदे उप्पर बी। जे बड्डा इन्ना गे चंगा लगदा ऐ तां जा ओदे कन्ने गे। सधार इस नखट्टुए कन्ने। मैं ते अधबारखी तगर दिखना हा सो दिखी लैता। हून तुस बी बाह्र जाइये कमाई करिये दिखो तां पता चलै जे किन्नियें बीयें सौ होन्दा ऐ। पता लग्गै अपनी करतूत दा। भला एमें गे नेईं पिता जी ने आक कीता जायदादू थमां। तवांऽ भित्ता दा ओला लेई निगड़े दी बड्डी साली जे की अधबारखी पर बस्त छोड़ने आई दी ही अपनी भैनूं गी बहगाई बहगाई नमें सिरयां रफलां भरा करदी ही।